Go tla Direga Eng ge o Ehwa | Botšiša Modimo
ROMAN e be e sa le mošemanyana ge mogwera wa gagwe wa paale a be a ehwa kotsing ya koloi. O re: “Go hlokofala ga mogwera wa ka go ile gwa nkhudua maikwelong o šoro. Ke tšere nywaga e mentši ka morago ga kotsi yeo ke ipotšiša gore go direga eng go rena ge re ehwa.”
Go hwa ga batho go bonagala go sa tlwaelege. Go sa šetšwe nywaga ya rena, ka tlwaelo ga re nyake go hwa. Ba bantši ba boifa seo se tlago go direga ka morago ga lehu.
Batho ba bantši ba dumela gore ge motho a ehwa karolo e itšego ya gagwe e tšwela pele e phela. Ba dumela gore batho ba lokilego ba tla putswa legodimong, mola bao e bego e le ba babe ba tla otlwa ka mo go sa felego bakeng sa dibe tša bona. Ba bangwe ba nagana gore ge motho a ehwa o kgaotša go ba gona e bile o feleletša a lebetšwe ka mo go feletšego.
Karabo yeo e umaka eng?
Karabo ya pele e umaka gore ge motho a ehwa ga a hwe e le ka kgonthe. Ya bobedi e umaka gore bophelo ga bo na morero. Bao ba dumelago kgopolo ye ya mafelelo ba ka ba le kgopolo ye yeo e bolayago: “A re jeng gomme re nweng, gobane gosasa re tla hwa.”—1 Bakorinthe 15:32.
Beibele ga e rute gore ge motho a ehwa karolo e itšego ya gagwe e tšwela pele e phela. Modimo o buduletše Kgoši Solomone gore a ngwale gore: “Bao ba phelago ba a tseba gore ba tlo hwa; eupša ge e le bahu ga ba tsebe selo le gatee.” (Mmoledi 9:5) Bao ba sa ‘tsebego selo’ ba tloga ba sa lemoge dilo tšeo di ba dikologilego. Ga ba kgone go kwa goba go dira selo le ge e le sefe. Ka baka leo, bahu ba ka se thuše goba go gobatša bao ba phelago.
Go fapana le seo ba bantši ba se dumelago, Modimo o be a se a bopela batho gore ba hwe. O bopile motho wa mathomo, Adama, a ena le tebelelo ya go phela ka mo go sa felego mo lefaseng. Nako feela yeo ka yona Modimo a ilego a bolela ka lehu ke ge a be a botša Adama ka kotlo ya go se kwe. O ile a iletša Adama go ja dienywa tša sehlare se itšego gomme a mo lemoša gore ge a be a ka di ja, o be a tla “hwa lehu.” (Genesi 2:17) Ge nkabe Adama le Efa ba ile ba dula ba ekwa, bona gotee le ditlogolo tša bona ka moka tšeo di bego di botegela Modimo ba be ba tla phela ka mo go sa felego mo lefaseng.
Adama o ile a kgetha go hlokomologa temošo ya Modimo. O ile a dira sebe ge a be a sa kwe Modimo, ka gona o ile a hwa. (Baroma 6:23) Ga go na karolo ya Adama yeo e phologilego lehu. Go e na le moo, ge Adama a be a ehwa o ile a kgaotša go ba gona. Modimo o boditše Adama gore: “O tla ja dijo ka kudumela ya sefahlego sa gago go fihlela o boela mmung, gobane o ntšhitšwe go wona. Gobane o lerole gomme o tla boela leroleng.” (Genesi 3:19) Ka ge batho ka moka ba etšwa go Adama, re abetše sebe le lehu go yena.—Baroma 5:12.
Go sa šetšwe kgetho e mpe ya Adama, Modimo o tla phethagatša morero wa Gagwe wa go tlatša lefase ka ditlogolo tša Adama. (Genesi 1:28; Jesaya 55:11) Go se go ye kae, Jehofa o tla tsoša bontši bja batho bao ba hwilego. Ge moapostola Paulo a bolela ka nako yeo o itše: “Go tla ba le tsogo ya ba lokilego gotee le ba sa lokago.”—Ditiro 24:15.
Roman, yo a tsopotšwego pejana, o ile a ithuta Beibele le seo e se rutago ka lehu le ka Jehofa Modimo. Seo a ithutilego sona se ile sa mo kgoma kudu. Bala pego ya gagwe go letlakala 11 la makasine wo.
Jesu o Boletše Eng ka Lehu?
Jesu ga se a ka a dumelelana le baetapele ba bodumedi ba mehleng ya gagwe bao ba bego ba re go ka se be le tsogo ya bahu. (Luka 20:27) E bile ga se a ka a ruta gore karolo e itšego ya motho e phologa lehu. Go e na le moo, Jesu o rutile se se latelago.
Lehu le swana le boroko. Ge mogwera wa gagwe Latsaro a be a hwile, Jesu o ile a re: “Latsaro mogwera wa rena o robetše, eupša ke ya moo go yo mo tsoša.” Barutiwa ba Jesu ba be ba sa kwešiše seo a bego a se bolela. Ba ile ba araba ka gore: “Morena, ge e ba a robetše, o tla ba kaone.” Pego ya Beibele e hlalosa ka gore: “Jesu o be a bolela ka lehu la Latsaro. Eupša ba be ba nagana gore o be a bolela ka go khutša borokong. Ka gona ka nako yeo Jesu a re go bona ka go lebanya: ‘Latsaro o hwile.’”—Johane 11:11-14.
Bahu ba tla tsošwa. Ge Jesu a be a goroga motseng wabo Latsaro, o ile a homotša Mareta, kgaetšedi ya Latsaro, ka gore: “Kgaetšedi ya gago o tla tsoga.” Ke moka Jesu o ile a nea kholofetšo ye e bohlokwa: “Ke nna tsogo le bophelo. Yo a dumelago go nna, gaešita le ge a ka hwa, o tla phela.” Kholofetšo ya Jesu e be e se feela ya go ba bea pelwanatšhwaana. Jesu o ile a tsoša Latsaro pele ga dihlatse tše dintši, gaešita le ge a be a ena le matšatši a mane a hwile.—Johane 11:23, 25, 38-45.
Kutollong yeo a e neilego moapostola Johane, Jesu o ile a holofetša gape gore bahu ba tla tsošwa. O ile a hlalosa nako e tlago yeo ka yona lehu le tlago go lokolla batho bao le ba golegilego ka tsela ya seswantšhetšo.—Kutollo 20:13.
Ke ka baka la eng Modimo a ka bušetša batho bao ba sa lokago bophelong?
mailto:?body=Go tla Direga Eng ge ke Ehwa?%0a%0ahttps%3A%2F%2Fwww.jw.org%2Ffinder%3Fdocid%3D2012803%26wtlocale%3DSE%26srcid=share⊂ject=Go tla Direga Eng ge ke Ehwa?